《怀素上人草书歌》
唐代·任华

吾尝好奇，古来草圣无不知。岂不知右军与献之，

虽有壮丽之骨，恨无狂逸之姿。中间张长史，

独放荡而不羁，以颠为名倾荡于当时。张老颠，

殊不颠于怀素。怀素颠，乃是颠。人谓尔从江南来，

我谓尔从天上来。负颠狂之墨妙，有墨狂之逸才。

狂僧前日动京华，朝骑王公大人马，暮宿王公大人家。

谁不造素屏？谁不涂粉壁？粉壁摇晴光，素屏凝晓霜，

待君挥洒兮不可弥忘。骏马迎来坐堂中，

金盆盛酒竹叶香。十杯五杯不解意，百杯已后始颠狂。

一颠一狂多意气，大叫一声起攘臂。挥毫倏忽千万字，

有时一字两字长丈二。翕若长鲸泼剌动海岛，

欻若长蛇戎律透深草。回环缭绕相拘连，

千变万化在眼前。飘风骤雨相击射，速禄飒拉动檐隙。

掷华山巨石以为点，掣衡山阵云以为画。兴不尽，

势转雄，恐天低而地窄，更有何处最可怜，

褭褭枯藤万丈悬。万丈悬，拂秋水，映秋天；或如丝，

或如发，风吹欲绝又不绝。锋芒利如欧冶剑，

劲直浑是并州铁。时复枯燥何褵褷，

忽觉阴山突兀横翠微。中有枯松错落一万丈，

倒挂绝壁蹙枯枝。千魑魅兮万魍魉，欲出不可何闪尸。

又如翰海日暮愁阴浓，忽然跃出千黑龙。夭矫偃蹇，

入乎苍穹。飞沙走石满穷塞，万里飕飕西北风。

狂僧有绝艺，非数仞高墙不足以逞其笔势。

或逢花笺与绢素，凝神执笔守恒度。别来筋骨多情趣，

霏霏微微点长露。三秋月照丹凤楼，二月花开上林树。

终恐绊骐骥之足，不得展千里之步。狂僧狂僧，

尔虽有绝艺，犹当假良媒。不因礼部张公将尔来，

如何得声名一旦喧九垓。

作者简介：任华，唐代文学家。生卒年不详，青州乐安（今山东省博兴县）人。唐肃宗时任秘书省校书郎、监察御史等职，还曾任桂州刺史参佐。任华性情耿介，狂放不羁，自称“野人”“逸人”，仕途不得志。与高适友善，也有寄赠李白、杜甫的诗存世。